ET Euroopa Liidu Teataja C 321/19

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 321/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“ASPARAGO BIANCO DI BASSANO”

EÜ nr: IT/PDO/005/0338/17.03.2004

KPN ( X ) KGT ( )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos osutatud riigi ametiasutustest või Euroopa Komisjonist (1).

1. Liikmesriigi pädev asutus:

Nimetus: Ministero delle politiche agricole e forestali Aadress: Via XX Settembre n. 20 I-00187 Roma Tel: (39-06) 481 99 68 Faks: (39-06) 42 01 31 26 E-post: qtc3@politicheagricole.it

2. Rühm:

Nimetus: Associazione per la tutela e la valorizzazione dell'Asparago Bianco di Bassano Aadress: Via G. Matteotti, 39 I-36061 Bassano del Grappa (VI) Tel: (39-0424) 52 13 45 Faks: — E-post: — Koosseis: Tootjad/töötlejad ( X ) muu ( )

3. Toote liik:

Klass 1.6 — I lisa värsked või töödeldud puu- või köögiviljad — Spargel.

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Toote nimetus: “Asparago Bianco di Bassano”

4.2 Toote kirjeldus: Kaitstud päritolunimetus “Asparago Bianco di Bassano” on reserveeritud sparglivõrsetele (Asparagus officinalis L.), mis kasvavad punktis 4.3 kindlaks määratud tootmispiirkonnas ja on pärit kohalikust “Comune — o Chiaro — di Bassano” ökotüübist.

Võrsed, mille kohta võib kasutada “Asparago Bianco di Bassano” päritolunimetust, peavad olema:

valget värvi. Veidi roosakas värvus ja kerged roostejäljed on lubatud nuttidel ja alusel, kui need ei ulatu võrsetipuni (esimesed 3 cm), ja tingimusel, et tarbija saab neid eemaldada tavalisel koorimisel, ning neid ei või mingil juhul olla üle 10 % tootekimbust;

hästi väljakujunenud: sirged, terved, kinnise tipuga, võrsed ei tohi olla seest tühjad ega lõhenenud, kooritud ega murdunud. Vähese kiulisuse tõttu esineb pakendamisel palju võrsete lõhenemist külje pealt, kerge lõhenemine on lubatud, kui lõhed on tekkinud pärast saagi koristamist ja neid esineb maksimaalselt 15 % kimpu pandud tootest. Kergelt kaardus võrsed on lubatud;

noored; puituma hakanud võrsed ei ole lubatud;

värske välimuse ja lõhnaga; ilma võõra lõhna või maitseta;

terved — ilma närilise- ja putukahammustusteta;

puhtad, ilma mulla või muu mustuseta;

pindmise niiskuseta ja piisavalt kuivad pärast külma, keemiliste lisanditeta veega pesemist ja jahutamist.

Alusele tehtav sisselõige peab olema võimalikult puhas ja pikitelje suhtes risti.

Suurust määratakse pikkuse ja läbimõõdu järgi. Võrsete keskläbimõõt on pikkuse keskkohast võetav läbimõõt. Keskkoha vähimaks läbimõõduks on koos lubatud kõrvalekaldega kehtestatud 11 mm. Võrsed peavad olema pakendatud nii, et igas kimbus oleks võrsed, mille keskmine läbimõõdu erinevus ei ületa 10 mm. Kimbud klassifitseeritakse selles sisalduvate võrsete keskkoha läbimõõdu alusel. Kimbus olevate võrsete pikkus peab vahetult seonduma selle klassifikatsiooniga ja vastama järgmises tabelis esitatud näitajatele:

4.3 Geograafiline piirkond: Geograafiline piirkond: “Asparago Bianco di Bassano” kasvatamis- ja pakendamispiirkond hõlmab Vicenza provintsi teatavaid haldusüksusi Bassano del Grappa linna lähedal, nagu on osutatud tehnospetsifikaadis.

4.4 Päritolutõend: Tootmisprotsessi kõigis järkudes toimub järelevalve, kus registreeritakse kõik sisenevad ja väljuvad tooted. Sel viisil ja volitatud kontrolliasutuse hallatavatesse spetsiaalsetesse põllumaade, tootjate ja pakendajate loenditesse registreerimisega ning tootekoguste teatavaks tegemisega tagatakse toote päritolu ja jälgitavus protsessi algusest lõpuni. Kontrolliasutus kontrollib vastavalt tootmise tehnospetsifikaadile ja vastava kontrollikava sätetele kõiki asjaomastesse loenditesse kantud füüsilisi ja juriidilisi isikuid. Järelevalve teostamisel pööratakse erilist tähelepanu kontrolliasutuses peetavale loendile, kuhu registreeritakse igal tootmisaastal “Asparago Bianco di Bassano” kasvatamise põllumaad, märgitakse kõnealuste põllumaade katastritingimused ja iga katastrimaatüki kohta selle omanik, tootmisettevõte, asukoht, “Asparago Bianco di Bassano” all olev külvipind ning registreeritakse märgistatud kimpude numbrikoodid.

4.5 Valmistamismeetod: Tehnospetsifikaadis on muu hulgas sätestatud, et põllumaade pH-väärtus peab olema 5,5–7,5. Mullaanalüüsid on kohustuslikud iga uue istanduse puhul ja igal juhul tuleb põhiparameetreid (pH, lämmastik, fosfor, kaalium, kaltsium, magneesium ja orgaanilise aine sisaldus) analüüsida vähemalt iga viie aasta tagant. Uute istanduste puhul kehtivad eelneva kolme aasta jooksul tehtud analüüsid. Maapind valmistatakse istutamiseks ette eelmisel sügisel kerge künniga kuni 30 cm sügavuselt, millele järgneb hiljem pinnase kobestamine 40–50 cm sügavuselt. Uute istanduste rajamisel ei või ridade vaheline kaugus olla alla 1,8 m paarisridade puhul ja alla 2 m ühekordsete ridade puhul; suurim tihedus peab siiski olema 1,8 taime ruutmeetri kohta.

Vaod peavad olema 15–20 cm sügavused. Spargliistikud tuleb ümber istutada märtsis või aprillis, seemikud tuleb ümber istutada juunis. Samale põllumaale võib uuesti sparglit istutada alles nelja aasta pärast.

Juhul kui on kindlaks tehtud juuri kahjustava seenhaiguse (Rizoctonia ja Fusarium) olemasolu, võib samale maale istutada alles pärast kaheksa aasta möödumist. Lisaks on Rizoctonia-seene ohu tõttu keelatud enne spargli istutamist kasvatada samal põllul kartulit, ravimtaimi, porgandit, ristikheina ja peeti. Samuti on soovitatav kasvatada enne spargli istutamist teraviljakultuure, nagu otra, nisu, maisi.

Oma tarbeks kasutamiseks võivad põlluharijad ise taimematerjali paljundada. Selleks võib kasutada ainult kohalikku ökotüüpi, mis vastab tehnospetsifikaadi artiklis 2 loetletud tunnustele.

Enne uut istutamist on kohustuslik teha täielikud mullaanalüüsid, mida tuleb põhiparameetrite (pH, N, P, K, Ca, Mg ja orgaaniline aine) puhul korrata iga viie aasta tagant. Kehtivad ka eelneva kolme aasta jooksul tehtud analüüsid.

Enne istutamist tuleb laotada lehmasõnnikut koguses 600 ts/ha, mis tuleb pärast laagerdamist maa sisse kaevata. Muude orgaaniliste väetiste kasutamisel tuleb lähtuda lehmasõnniku puhul ette nähtud väärtusest.

Vähemalt 50 % lämmastikust peab olema orgaanilist päritolu. Fosforväetist ja osa kaaliumväetist pannakse sügistööde või talve lõpu tööde ajal, samas kui lämmastikväetis ja ülejäänud osa kaaliumväetist pannakse pärast saagikoristust (mitte hiljem kui juulis), jagades väetamise mitmesse ossa. Põhilisi toiteelemente ei tohi aastas siiski lisada üle järgmiste piirnormide hektari kohta: lämmastik 150; fosfor 80; kaalium 180. Kui lisatakse mikroelemente, tuleb seda teha sügisel või talvel.

Koristusajal on lubatud multšimine umbrohu vältimiseks ja valguse eest kaitsmiseks sobiva tumeda kilega või toote lõppomaduste tagamiseks sobiva muu materjaliga.

Maapealne osa tuleb täieliku närbumise ja kuivamise perioodil maha niita, eemaldada ja põletada, koristamise lõpus tuleb mullakuhjad tasandada nii, et taime juureosa liigselt maast välja ei kerkiks.

Saagikoristus peab toimuma ajavahemikul 1. märtsist 15. juunini.

Kasvuhoonetüüpi või kaitstud (tunnel) tingimustes kasvatatud kultuurid võib kontrolliasutuse eelneval loal koristada enne eespool osutatud kuupäeva, kuid mitte enne 1. veebruari.

Täie tootmisvõimsusega spargliistanduses on lubatud maksimaalne toodang 80 ts/ha.

Toote tüüpiliste tunnuste, jälgitavuse ja kontrolli tagamiseks peab toote ettevalmistamine ja pakendamine toimuma tehnospetsifikaadi artiklis 3 määratletud tootmispiirkonnas.

4.6 Seos piirkonnaga: “Asparago Bianco di Bassano” tootmispiirkonna põllumaadele on iseloomulik hea läbilaskvusega ja vähese orgaanilise ainega kobedat või kobedat liivast tüüpi tekstuuriga, kruusarikka aluskihiga pinnas, mille pH tase on valdavalt 5,5–7,5 (nõrgalt happelised kuni neutraalsed mullad).

Vaatlusalune piirkond on Brenta jõega Valsugana alale kuuluv alluviaalne ala. Selle tunnused määrab tasandiku koostisele iseloomulik jõeveega tasandikule kantud kruusase, liivase ja mudase purdmaterjali füüsikalis-keemiline koostis.

“Asparago Bianco di Bassano” kasvatamise alade kliimat mõjutavad tugevasti Valsuganat läbiv Brenta jõgi ning piirkonda kaitsev Veneetsia ja Massiccio del Grappa Alpide eelmäestik.

Aastane sademehulk on ligikaudu 1 000 mm ning sademehulk on suurim aprillis–mais ja septembris–oktoobris.

Keskmine temperatuur on 2,5° kuni 23° ning äärmuslikke temperatuure esineb jaanuaris ja juulis. Kultuuri mõjutavate ilmastikunähtuste hulgas tuleb märkida tuulekiirust ja -suunda, mis määrab Alta Valsuganast kagusse puhudes kohaliku mikrokliima, mis iseloomustab kasvatuspinda. Mikrokliimale on omased vähesed niiskusjäägid, vähene lumi ja pinnaste vähene temperatuurimuutus.

Kõnealused omadused võimaldavad taimel arendada keeruka, laia ja sügava juurestiku, mis koosneb suurtest risoomidest ja lihavatest juurtest ning võimaldab omakorda toitainetel aktiivselt taimesse imenduda ja suhkruid moodustada. Selle tulemusel kasvavad võrsed kiiresti piisavalt suureks ning on täielikult tarbimiskõlblikud ja vähese kiulisusega.

Veneetsia Vabariigis peeti sparglit vääristoiduaineks ja selle kohta on teateid suursugustele külalistele pakutavate bankettide arvepidamises juba kuueteistkümnenda sajandi esimesel poolel. Seitsmeteistkümnendal sajandil kasvatati seda ulatuslikult Terraferma viljaaedades. Controriforma di Trento kogukonnas rändavatel preestritel (1545–1563) olevat olnud Bassanot läbides kombeks maitsta kohalikku toodet ja leidus neid, kes ülistasid kirjades selle toiteväärtust. Muu hulgas on arvukaid tunnistusi “Asparago Bianco di Bassano” kvaliteediomaduste ja väärtuse kohta.

4.7 Kontrolliasutus:

Nimetus: CSQA S.r.l. Aadress: Via S. Gaetano 74, Thiene (VI) Tel: (39-0445) 36 60 94 Faks: (39-0445) 38 26 72 E-post: csqa@csqa.it

Kontrolliasutus täidab standardis EN 45011 sätestatud tingimusi.

4.8 Märgistus: Igas pakendis peavad olema ühesuurused kimbud ja kõik kimbud peavad olema ühesugused. Võrseid tuleb müüa kindlalt kimpu köidetult pakendites, mis kaaluvad 0,5 kuni 4 kg.

Kimbust väljaspool asuvad võrsed peavad olema välimuselt ja suuruselt samasugused kimbus olevate keskmiste sparglitega. Võrsed peavad olema ühepikkused.

Traditsiooni kohaselt tuleb kõik kimbud pärast alumisest otsast tasaseks lõikamist kindlalt kinni siduda noore pajuoksa või -võrsega (“stroppa”). Iga kimbu puhul tuleb “stroppa” otsa kinnitada silt, millel on kaitstud päritolunimetuse “Asparago Bianco di Bassano” märk ja toote jälgitavust võimaldav kimbu tunnusnumber.

Kimbud tuleb asetada korrapäraselt pakendisse ja neid võib panna puit- ja plastkastidesse või muust sobivast materjalist kastidesse.

Iga pakendi välispinnale tuleb panna otseselt märgitult või spetsiaalsel sildil järgmised andmed: ASPARAGO BIANCO DI BASSANO — D.O.P. (kaitstud päritolunimetus); tootja nimi, pakendaja ärinimi ja aadress, pakendamise kuupäev ning järgmised kaubanduslikud andmed: kvaliteedikategooria (ELi normid), suurus, kimpude arv, kimpude keskmine kaal.

Toote kaubamärk koosneb kaitstud päritolunimetuse logost ning toote ja tootja identifitseerimise koodist, mis tagab toote jälgitavuse.

Kõnealune märk kinnitatakse ühekordseks kasutamiseks mõeldud sulgemisvahendiga “stroppa” külge kimbu ülaosas toote kaitstud päritolunimetuse tagatiseks.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.